钦定古今图书集成/明伦汇编/官常典/第784卷 > 张逊
## 钦定古今图书集成/明伦汇编/官常典/第784卷 > 张逊

按《宋史》本传：“逊，博州高唐人。数岁丧父，养于叔父职
方员外郎干。后随母归魏仁浦家，驸马都尉咸信，其
异父弟也。太宗在晋邸，召隶帐下。太平兴国初，补左班殿直。从征太原还，迁文思副使，再迁香药库使。岭
南平后，交阯岁入贡，通关市，并海商人遂浮舶贩易
外国。初，阇婆、三佛齐、渤泥、占城诸国亦岁至朝贡，由”
是犀象、香药、珍异充溢府库。逊请于京置榷易署，稍
增其价，听商入金帛市之，恣其贩鬻，岁可获钱五十
万缗，以济经费。太宗允之，一岁中果得三十万缗，自
是，岁有增羡，至五十万。雍熙二年，录其劳，迁领妫州
刺史。三年，与安忠并命为东上阁门使。数月，会许仲
宣罢判度支，即以逊为度支使。端拱初，迁盐铁使。二
年，授宣徽北院使、签署枢密院事。未几，兼枢密副使、
知院事，与同列寇准不协，每奏事颇相矛盾。一日，逊
等晚归私第，准与温仲舒并辔，有狂民迎马首拜呼
万岁。街使王宾旧与逊同事晋邸，逊又尝举宾，雅相
厚善，因奏“民迎准拜呼万岁。”准自辨实与仲舒同行，
盖逊令宾独奏斥臣，辞意俱厉，因互发其私。太宗恶
之，下诏切责逊左降右领军卫将军，准亦罢职。会判
右金吾街使、蔡王冒奏富人子为州大校，黜官，命逊
代掌其事。西蜀李顺为乱，诏发兵水陆进讨，以荆渚
居其要害，命逊为右骁卫大将军、知江陵府，赐钱二
百万，白金三千两。逊既至，会峡路诸漕卒数千人聚
江陵，有告其谋变以应蜀寇，府中议欲尽诛之。逊止
捕首恶杨承进等二十一人斩于市，馀党亲加慰抚，
飞奏以闻。太宗嘉之，诏以其卒分配州郡。数月，逊卒，
年五十六，时至道元年也。赠桂州观察使，归葬京师。
逊小心谨慎，徒以攀附至贵显，其𬣙谋献替无闻焉。
子敏中，初补供奉官。逊在宣徽，表言尝业“文，愿改秩”，
即换大理寺丞，累至比部郎中。次子虚中，娶宗室申
国公女，至供奉官、阁门祗侯。敏中子先，进士及第。